དེད་དཔོན་

དེད་དཔོན་ཞེས་པ་ནི་ཚོང་པ་རྣམས་རིན་པོ་ཆེའི་གླིང་དང་ཁེ་ཕན་ཆེ་བའི་ས་ཁུལ་དུ་ལམ་སྟོན་དང་ཁྲིད་སྐྱོང་བྱེད་མཁན་གྱི་ལམ་མཁས་པ་ལ་ཟེར། སྤྱིར་བཏང་ཚོང་ལས་དང་ལམ་འགྲོའི་ཁྲོད་དུ་ཐབས་ལ་མཁས་ཤིང་ཁྲིད་སྐྱོང་བྱེད་མཁན་ལ་ཟེར་ཞིང་། ཆོས་ཀྱི་སྐད་ཆར་བྱང་ཆུབ་སེམས་དཔའ་དང་སངས་རྒྱས་ཀྱི་མཚོན་བྱེད་ཡང་ཡིན།
 ནང་དོན། 
དེད་དཔོན་ཞེས་པ་ནི་ཚོང་པ་རྣམས་རིན་པོ་ཆེའི་གླིང་དུ་ལམ་སྟོན་བྱེད་མཁན་ཐབས་ལ་མཁས་པའི་ཁྲིད་མཁན་ལ་ཟེར། དཔེར་ན་"དེད་དཔོན་ཐབས་ལ་མཁས་ཤིང་བློ་གྲོས་དང་ལྡན་པ་གཞན་སླུ་འདོད་ཀྱི་བསམ་པ་མེད་ཅིང་ཕན་སེམས་དང་ལྡན་པས་ཚོང་པ་རྣམས་རིན་པོ་ཆེའི་གླིང་དུ་ཁྲིད་ནས་རིན་པོ་ཆེའི་ཚོགས་རྣམས་ལེགས་པར་བརྟགས་ཏེ་བླངས་པ་ན་ཚོང་པ་རྣམས་ཀྱིས་རིན་པོ་ཆེ་དེ་དག་གཅེས་པར་འཛིན་པ་བཞིན་དུ།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།
ཆོས་ཀྱི་སྐོར་ལ་བོད་ཀྱི་མཁས་པ་རྣམས་ཀྱིས་དེད་དཔོན་ཞེས་པ་འདི་སངས་རྒྱས་དང་བྱང་ཆུབ་སེམས་དཔའ་རྣམས་ལ་དཔེ་མཚོན་དུ་སྤྱད་ཅིང་། "འགྲོ་བའི་ཚོགས་མཐའ་ཡས་པ་ཐབས་མཁས་ཀྱི་མཛད་པ་དུ་མའི་སྒོ་ནས་སྲིད་པའི་རྒྱ་མཚོ་ལས་བསྒྲལ་ཏེ་སྐལ་བ་ཇི་ལྟ་བ་བཞིན་དུ་ཐར་བའི་གྲོང་ཁྱེར་དུ་ཁྲིད་ནས་ཡོན་ཏན་གྱི་ནོར་རིན་པོ་ཆེ་ལ་སྦྱོར་བའི་དེད་དཔོན་མཚུངས་ཟླ་མེད་པ་གཅིག་པུ་རྫོགས་པའི་སངས་རྒྱས་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།  ཞེས་བཤད།
 མཚན་ཉིད། 
ཐབས་ལ་མཁས་ཤིང་བློ་གྲོས་དང་ལྡན་པ་གཞན་སླུ་འདོད་ཀྱི་བསམ་པ་མེད་ཅིང་ཕན་སེམས་དང་ལྡན་པ། དཔེར་ན་"དེད་དཔོན་མཁས་པ་བསྟེན་ཅིང་དེས་བརྟགས་པའི་ནོར་བུ་ལ་མཆོག་ཏུ་འཛིན་པ་ལྟར་ཐར་པ་དང་ཐམས་ཅད་མཁྱེན་པའི་གླིང་དུ་འགྲོ་བའི་སྟེ་འགྲོ་བར་འདོད་པ་རྣམས་ཀྱི་དེད་དཔོན་གཅིག་པུ་སྟེ་འགྲན་ཟླ་དང་བྲལ་བའི་སངས་རྒྱས་ཉིད་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཅེས་བཤད།
 སྤྱོད་པ། 
དེད་དཔོན་གྱི་སྤྱོད་པ་ནི་སེམས་ཅན་རྣམས་ལ་ལམ་སྟོན་དང་ཁྲིད་སྐྱོང་བྱེད་པ་སྟེ། "བདག་ནི་མགོན་མེད་རྣམས་ཀྱི་མགོན་དང་། བདག་སྐྱེ་བ་ཐམས་ཅད་དུ་ལམ་དུ་ཞུགས་པ་རྣམས་ཀྱི་དེད་དཔོན་དང་ཆུ་བོ་ལས་བརྒལ་འདོད་པ་རྣམས་ཀྱི་གྲུ་དང་ནི་གཟིངས་དང་ཟམ་པ་ཉིད་དུ་གྱུར་ཅིག"རྒྱལ་ཚབ་དར་མ་རིན་ཆེན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཅེས་སེམས་ཅན་ལ་ཕན་པའི་བསམ་པ་བསྐྱེད་པ་ཡིན།
 རིགས་དབྱེ། 
སྤྱི་ཚོགས་ཀྱི་དེད་དཔོན། ཚོང་ལས་དང་ལམ་འགྲོའི་ཁྲོད་དུ་ལམ་སྟོན་བྱེད་མཁན་ཐབས་ལ་མཁས་པ་རྣམས་ལ་ཟེར།
ཆོས་ཀྱི་དེད་དཔོན། སངས་རྒྱས་དང་བྱང་ཆུབ་སེམས་དཔའ་རྣམས་ལ་མཚོན་བྱེད་དུ་སྤྱད་ཅིང་། "འགྲོ་བའི་དེད་དཔོན་ཟླ་མེད་པས་གཅིག་པུ་སངས་རྒྱས་དང༌། ཚད་མེད་བློས་ཏེ་ཚད་མེད་པའི་བློ་གྲོས་གང་ལ་མངའ་བ་དེས་འགྲོ་བའི་དབུལ་བ་སེལ་བའི་ཐབས་མཆོག་གང་ཡིན་ལེགས་པར་ཡོངས་སུ་བརྟགས་ན་བྱང་ཆུབ་ཀྱི་སེམས་དེ་ཉིད་རིན་ཆེ་བས་ཏེ་དཀོན་པ་དང་ཕན་འདོགས་ཆེ་བའི་ཐབས་སུ་གཟིགས་པའི་ཕྱིར་རོ། །"རྒྱལ་ཚབ་དར་མ་རིན་ཆེན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་འབྱུང་ངོ་། །
 བསྡུས་དོན། 
དེད་དཔོན་ཞེས་པ་ནི་ཚོང་པ་རྣམས་ལ་ལམ་སྟོན་བྱེད་མཁན་ཐབས་ལ་མཁས་པའི་ཁྲིད་མཁན་ཞིག་ཡིན། འདི་ནི་ཕན་སེམས་དང་ལྡན་ཞིང་གཞན་སླུ་བའི་བསམ་པ་མེད་པ་ཞིག་ཡིན་དགོས། བོད་ཀྱི་ཆོས་ཀྱི་དཔེ་ཆར་སངས་རྒྱས་དང་བྱང་ཆུབ་སེམས་དཔའ་རྣམས་ལ་དེད་དཔོན གྱི་དཔེ་མཚོན་སྤྱད་ནས་སེམས་ཅན་རྣམས་ལ་ལམ་སྟོན་དང་ཁྲིད་སྐྱོང་བྱེད་པའི་ལས་འགུལ་ནི་སངས་རྒྱས་ཀྱིས་འགྲོ་བ་ལ་ཕན་པའི་ཆེད་དུ་མཛད་པའི་ལས་གང་ཡིན་པ་གསལ་པོར་བསྟན།
 ལུང་ཁུངས།